
Nuo 1971 metų, kada Jungtinės Tautos pavasario lygiadienį paskelbė Pasauline Žemės diena, jis minimas ir švenčiamas įvairiose pasaulio šalyse. Lygiadienis – tai laikas, kada įvairiuose Žemės kampeliuose, išskyrus poliarines sritis, dienos ir nakties ilgumas suvienodėja. Prasideda astronominis pavasaris, diena ilgėja, o naktis trumpėja. Ir taip trunka iki birželio 18 dienos. Nuo 1992 metų Pasaulinė Žemės diena minima ir Lietuvoje. Renginiai šiai dienai pažymėti vyksta ne tik kovo 20-tąją. Jie tęsiasi visą pavasarį – kovo, balandžio ir gegužės mėnesiais.

Šių renginių metu ne tik kalbama apie Žemei iškilusius pavojus, apie darnaus vystymosi svarbą ir jo būtinumą. Bene svarbiausia yra praktinė veikla, susijusi su pavasario gaiva, su žiemos pabaiga, su gyvosios gamtos atgimimu. Šioje praktinėje veikloje aktyviai dalyvauja mokyklos, su gamtine aplinka susijusios žinybos, gamtosauginės organizacijos. Jų praktinė veikla pati įvairiausia. Tai ir grįžtančių paukščių sutikimas, inkilų jiems gamyba ir iškėlimas, medelių ir krūmų sodinimas, anksčiau pasodintų priežiūra, užterštos aplinkos valymas, gėlynų įrengimas ir daug kitų darbų. Šioje savitvarkos veikloje privalo dalyvauti visos organizacijos, gamybiniai kolektyvai, akcinės bendrovės, įmonės, esančios ir kaime, ir mieste.

Pavasario lygiadienis paskelbtas Pasauline Žemės diena, siekiant atkreipti pasaulio visuomenės dėmesį į mūsų planetai kylančias problemas. Žmogus ilgą laiką negailestingai teršė ir niokojo Žemę, „kovojo su gamta“. O Žemė – tai gyvas organizmas. Ji leidžia mums ne tik joje gyventi, bet maitina, rengia, suteikia galimybę joje dirbti ir ilsėtis. Už tai privalome ją saugoti, o ne teršti ir niokoti.
Dar XIX a. anglų mokslininkas D.Maršas veikale „Žmogus ir gamta“ (1863) rašė, kad žmogaus veikla, pasiekusi tam tikrą ribą, ima negrįžtamai pažeisti gamtos pusiausvyrą. Nuolat didėjantis žmonių skaičius, intensyvėjanti gamyba, vartotojiškas požiūris į gamtos turtus, kelia didelius rūpesčius planetos gamtinei aplinkai. Tai ypač išryškėjo pastaraisiais dešimtmečiais. Nustatyta, kad daugiausia dėl žmogaus veiklos atšyla klimatas, didėja oro tarša, vandens, dirvos užteršimas, mažėja miškų, kinta gamtinės zonos, kyla vandenyno lygis, nyksta augalų ir gyvūnų rūšys. Mūsų motina – planeta Žemė gyvena nelengvus laikus. Jai būtina pagalba, globa ir apsauga.
Apie galimus labai nepalankius pokyčius Žemėje vykstant klimato atšilimui rodo 2006 metų pabaigoje Anglijoje paskelbtos vyriausybės užsakymu atliktas mokslinis tyrimas. Jam vadovavo žinomas ekonomistas Pasaulio banko ekspertas Nikolas Sternas. Jeigu nebus stabdomas klimato atšilimas, prognozuojama pasaulinė ekonominė krizė, prilygstanti pasauliniams karams. Pranešime prognozuojama badas, potvyniai, masinė žmonių migracija, audros, daugybės gyvūnų ir augalų rūšių išnykimas. Taip atsitiks, jeigu nebus sumažinta CO2 ir kitų žalingų dujų išmetimas ir Žemės atmosfera toliau kils. Ir taip atsitiks ne kada nors tolimojoje ateityje, bet jau mūsų laikais – po 20–30 metų.
Spėjama, kad, pakilus temperatūrai 3ºC, padidėjęs vandens lygis kels pavojų kas 20-tam planetos gyventojui. O šiame amžiuje temperatūra gali padidėti iki 6ºC. Svarbiausiais tokio atšilimo kaltininkus laikoma žmonių veikla, kuri sukelia „šiltnamio efektą“. Jis atsiranda dėl to, kad į atmosferą patenka daug dujų, kurių daugiausia išskiria gamyklos ir automobiliai.

Dėl to pirmiausia būtina sutramdyti didžiausius teršėjus: JAV, Kiniją, Indiją, kurios nepasirašė plačiai žinomo Kioto protokolo. Jame nustatyta, kad iki 2012 metų 5% būtų sumažinta CO2 ir kitų išmetamų dujų kiekis, lyginant su 1990 metais. Jeigu visos šalys laikytųsi minėto susitarimo, tai atmosferos temperatūra iki 2100 metų netgi sumažėtų 0,1ºC. Dabar sprendžiant klimato šiltėjimo problemą, reikėtų 1% pasaulinio BVP, o po 20-ties metų tai kainuos nuo 5 iki 20% bendro pasaulinio BVP dydžio.
Klimato atšilimas jaučiamas įvairiose Žemės vietose. Jį pergyvena ne tik žmonės, bet ir gyvūnai, augalai. Mažėja ledynai poliarinėse srityse, mažiau sniego kalnuose. Dėl to kinta atskirų gyvūnų paplitimo arealai, nevyksta kalnų sporto šakų varžybos, trumpėja slidinėjimo sezonas kalnuose. 2006–2007 metų žiema pati šilčiausia per 125 metus, kada pradėta matuoti oro temperatūrą JAV. Manoma, kad 2007-ieji bus šilčiausi per visą orų stebėjimo istoriją.

Klimatas atšyla ir Baltijos jūros baseino plotuose. Tą betarpiškai junta čia gyvenantys žmonės, apie tai kalba specialistai. Nesenai paskelbtoje 80-ties mokslininkų iš 12 šalių Helsinkio komisijos HELCOM ataskaitoje teigiama, kad šį šimtmetį temperatūra Baltijos jūros baseino teritorijoje pakils 3–5ºC. Mokslininkai teigia, kad 1861–2000 metais pasaulyje temperatūra kilo maždaug 0,05ºC per 10 metų. Baltijos jūros baseine atšilimas vyko sparčiau – 0,08ºC per 10 metų. Dėl to didės Baltijos jūros vandens temperatūra, kils vandens lygis, intensyviau bus ardomi jūros krantai, jūra rečiau ir trumpiau užšals.
Atšilimas jaučiamas, jį pastebi kiekvienas, o tuo labiau specialistas. Juk pastaraisiais metais sutrumpėjo žiemos, sumažėjo šaltų dienų žiemos metu. Trumpiau būna ledu padengtos upės ir ežerai, o ledas plonesnis. Tai pakankamai ryškiai matome praėjusios žiemos pavyzdžiu. Iš rudens ilgą laiką nebuvo šalnų, žiema sutrumpėjo, prasidėjo staigus ir šiltas pavasaris.

Tai tik keletas pavyzdžių, rodančių klimato atšilimo pasekmes. Dėl to Pasaulinės Žemės dienos minėjimas ir su ja susijusių renginių gausa visame pasaulyje rodo, kad tautos pasiryžusios saugoti Žemę. Švęsdami šią dieną, aktyviai dalyvaudami jai skirtuose praktiniuose renginiuose, turime saugoti tai, kas mums brangiausia: tyrą orą, švarų vandenį, dirvožemį, turtingą gyvąją gamtą, gražų kraštovaizdį, švarią gyvenamą aplinką.

Švęsdami Pasaulinę Žemės dieną, kiekvienas turime galvoti apie planetą liečiančias problemas globaliai, o dirbti jos išsaugojimui lokaliai. Tą daryti galime ir privalome kiekvienas. Juk ir maži, atrodo nežymūs darbai – elektros taupymas, langų ir durų sandarumas, vandens čiaupų sutvarkymas – padeda tausoti elektrą ir šilumą, vandens tiekimą, kuriems reikia daug energijos, o jai gaminti naudojami riboti Žemės ištekliai. Juos įsisavinant teršiamas oras, didinamas CO2  ir kitų dujų išmetimas, dėl kurio šiltėja klimatas.
Pavasario lygiadienis – Pasaulinė Žemės diena mus ragina konkrečiu darbu prisidėti prie gamtinės aplinkos puoselėjimo ir saugojimo. Tą galime ir privalome atlikti kiekvienas nors ir nedideliame areale – savo gyvenamojoje aplinkoje.

